Prezident Shavkat Mirziyoyev sogʻliqni saqlash tizimini yanada takomillashtirish boʻyicha videoselektor yigʻilishi oʻtkazdi

06.07.2017
6-iyul kuni Toshkentda O‘zbekiston Respublikasi Prezidenti Shavkat Mirziyoyev raisligida sogʻliqni saqlash tizimini yanada takomillashtirish, sohadagi mavjud muammo va kamchiliklarni bartaraf etish masalalariga bagʻishlangan videoselektor yigʻilishi boʻlib oʻtdi. 


Unda hukumat a’zolari, tegishli vazirlik va idoralar rahbarlari, oliy tibbiyot oʻquv yurtlari rektorlari, respublika ixtisoslashtirilgan tibbiyot markazlari direktorlari, Qoraqalpogʻiston Respublikasi Joʻqorgʻi Kengesi raisi, viloyatlar, Toshkent shahri, tuman va shaharlar hokimlari, sogʻliqni saqlash muassasalari rahbarlari ishtirok etdi. 


Jamiyatning bebaho boyligi boʻlgan inson salomatligini mustahkamlash, yurtimizda tibbiy xizmat sifatini oshirish bilan bogʻliq masalalar hamisha davlatimiz rahbarining diqqat markazida boʻlib kelmoqda. Prezident Shavkat Mirziyoyev viloyatlarga safarlari paytida ijtimoiy ahamiyatga molik turli obyektlar qatori qishloq vrachlik punktlari, koʻp tarmoqli klinikalarda boʻlib, shifokorlar va bemorlar bilan bevosita muloqot qilib kelayotgani bu borada koʻplab masalalarni joylarda samarali hal etish imkonini bermoqda. 


Ma’lumki, shu yil 5-yanvar va 7-fevral kunlari tibbiyot masalalari yuzasidan boʻlib oʻtgan majlislarda mazkur tizim faoliyatini tubdan takomillashtirish, yurtdoshlarimizda haqli e’tiroz uygʻotayotgan dolzarb muammolar va kamchiliklarni bartaraf etish boʻyicha aniq koʻrsatmalar berilgan, shu borada amalga oshirilayotgan dasturlar ijrosi atroflicha koʻrib chiqilgan edi. Yarim yil davomida shu mavzuda uchinchi bor majlis oʻtkazilayotgani albatta bejiz emas. 


Nega deganda, yigʻilishda Prezidentimiz oʻrinli ta’kidlaganidek, sogʻliqni saqlash masalasi har bir odamning kundalik hayotiga toʻgʻridan-toʻgʻri daxldor boʻlib, bu boradagi muammolar aholining salomatligiga, oxir-oqibatda jamiyatimizning ijtimoiy kayfiyatiga, xalqning davlatga, hukumatga boʻlgan ishonchiga, hech shubhasiz, eng kuchli ta’sir koʻrsatadigan sohadir. 


Shuning uchun ham mana shu oʻta muhim, hal qiluvchi masalani yechmasdan turib, boshqa soha va tarmoqlarda olib borilayotgan islohotlarning muvaffaqiyati haqida gapirish umuman mumkin emas. 


Yigʻilishda tibbiyot sohasidagi kamchiliklarni bartaraf etish maqsadida keyingi paytda amalga oshirilayotgan ijobiy oʻzgarishlar e’tirof etildi. 


Bu haqda soʻz yuritganda, avvalo, birlamchi tibbiy-sanitariya yordamini takomillashtirishga oid qaror ijrosi doirasida 793 qishloq vrachlik punkti negizida qishloq oilaviy poliklinikalari, 441 tez tibbiy yordam shoxobchalari tashkil etilgani, faoliyati tugatilayotgan 658 qishloq vrachlik punkti binolari xizmat uyi sifatida foydalanish uchun shifokorlarga berilganini qayd etish lozim. 


Shu bilan birga, shu yilning oʻzida joylarga yetkazib berilishi kerak boʻlgan 1 ming 200 “tez yordam” mashinasidan 1-iyulgacha jami 646 dona avtotransport, jumladan, Toshkent shahri boʻyicha 126 dona “Damas” yetkazib berilgani muhim amaliy qadam hisoblanadi. 


Ayni paytda sogʻliqni saqlash sohasida bir qator kamchiliklar ham koʻzga tashlanayotgani majlisda tanqidiy tahlil asosida koʻrsatib berildi. Xususan, patronaj ishlari talab darajasida emasligiga urgʻu berildi. Shu munosabat bilan Vazirlar Mahkamasiga patronaj xizmatining mazmun-mohiyati va asosiy vazifalari aniq belgilab qoʻyiladigan alohida Nizom tayyorlash vazifasi topshirildi. 


“Biz endi tibbiyot muassasasi, jumladan, patronaj xizmatining faoliyatiga soha amaldorlari emas, balki oddiy odamlar, aholining bevosita oʻzi xolis baho beradigan tizim yaratishimiz kerak”, dedi davlatimiz rahbari. 


Yigʻilishda yana bir dolzarb muammo – mintaqa va hududlarda shifokor kadrlar yetishmovchiligi bilan bogʻliq masala ham muhokama qilinib, vaziyatni ijobiy tomonga oʻzgartirish maqsadida tibbiyot xodimlari uchun zarur sharoitlar yaratish, jumladan, ularni imtiyozli ipoteka kreditlari asosida arzon uy-joylar, iste’mol kreditlari bilan ta’minlash boʻyicha alohida dastur ishlab chiqish haqida koʻrsatma berildi. 


Yigʻilishda yana bir ustuvor yoʻnalish – respublikamizda sogʻliqni saqlash tizimining xususiy sektorini rivojlantirishning mavjud holati atroflicha muhokama qilindi. Bu borada davlatimiz rahbarining joriy yil 1-aprelda qabul qilingan qaroriga binoan xususiy tibbiyot muassasasalari faoliyatiga cheklovlar bekor qilinib, qator imtiyozlar berilgani, ular uchun barcha turdagi yuqori texnologik operatsiyalarni amalga oshirishga ruxsat etilgani ta’kidlandi. Lekin yaratib berilgan katta imkoniyatlarga qaramasdan, bu borada sustkashlikka yoʻl qoʻyilayotgani tanqidiy nuqtai nazardan chuqur tahlil qilindi. Bu masalada, ayniqsa, Sirdaryo, Jizzax, Navoiy, Qashqadaryo viloyatlari va Qoraqalpogʻiston Respublikasida jiddiy kamchiliklar mavjudligi koʻrsatib oʻtildi. 


Mahalliy hokimliklar xususiy tibbiyot sohasiga sarmoya jalb qilish masalasiga, yangi muassasa tashkil etmoqchi boʻlgan tadbirkorlarga yetarli darajada e’tibor bermayotgani bilan bogʻliq kamchiliklar tanqid qilinib, sogʻliqni saqlash tizimida xususiy sektorni rivojlantirish yuzasidan tegishli topshiriq va koʻrsatmalar berildi. Jumladan, shu borada “Asakabank” qoshida Nodavlat tibbiyot muassasalarini rivojlantirish jamgʻarmasini tashkil etish maqsadga muvofiq, deb topildi va davlatimiz rahbarining koʻrsatmasiga binoan qoʻshimcha moliyaviy manbalar hisobidan ushbu jamgʻarmaga 14 million AQSh dollari miqdorida mablagʻ ajratildi. 


Yigʻilishda sogʻliqni saqlash tizimidagi islohotlarni izchil davom ettirish, ayniqsa, xususiy tibbiyot tarmogʻini kengaytirish boʻyicha ishlarning ahvoli uchun Qoraqalpogʻiston Respublikasi Joʻqorgʻi Kengesi raisi, viloyatlar va Toshkent shahri hokimlari hamda tegishli vazirlik va idoralar rahbarlari shaxsan mas’ul ekani va har chorakda Prezidentga hisobot berishi alohida ta’kidlandi. 


Ayni vaqtda xorijiy mamlakatlardan yuqori malakali shifokor mutaxassislarni yurtimizga taklif etib, ularning bilim va salohiyatidan samarali foydalanish boʻyicha chora-tadbirlar koʻrish zarurligi haqida topshiriqlar berildi. 


Yigʻilishda olib borilayotgan doimiy monitoring ishlari dori-darmon ta’minoti va narxi masalasida ham hanuzgacha jiddiy muammolar borligini koʻrsatayotgani aniq misollar asosida qayd etildi. Mutasaddi tashkilotlarga narxlari cheklangan dori vositalari ishlab chiqarish, ularning dorixonalarda doimo mavjud boʻlishi va retsept asosida berilishini ta’minlash kabi tadbirlar mexanizmini ishlab chiqish vazifasi topshirildi. 


Yigʻilishda tegishli vazirlik va idoralar, kompaniyalar va xoʻjalik birlashmalarining rahbarlari, bir qator viloyat va tumanlar hokimlarining axborotlari tinglandi.